Papersnake/gushiwen huggingface dataset:
湖头别墅三首
贯休（唐代）

梨栗鸟啾啾，高歌若自由。人谁知此意，旧业在湖头。

饥鼠掀菱壳，新蝉避栗皱。不知江海上，戈甲几时休。

桑柘参桐竹，阴阴一径苔。更无他事出，只有衲僧来。

堑蚁争生食，窗经卷烧灰。可怜门外路，日日起尘埃。

南北如仙境，东西似画图。园飞青啄木，檐挂白蜘蛛。

邻叟教修废，牛童与纳租。寄言来往客，不用问荣枯。
初醒
雍陶（唐代）

心中得胜暂抛愁，醉卧京风拂簟秋。

半夜觉来新酒醒，一条斜月到床头。
正纪用暮春韵见贻复和三章
郭印（宋代）

自得无为理，行藏异世人。
片云尘外侣，流水洞中宾。
思虑何劳遣，形神已觉亲。
超然阅众甫，陵谷几回新。
代书答姜七崔九
张说（唐代）

婀娜金闺树，离披野田草。虽殊两地荣，幸共三春好。

花殊鸟飞处，叶镂虫行道。真心独感人，惆怅令人老。
登嵩山十首 登封坛
苏辙（宋代）

登封事已遥，大碑摧风雨。
灵坛久销秃，古木中梁柱。
峰峦至此尽，苍石无寸土。
俯视万仞高，悲辛但狂顾。
偏桥以抵白泥有见而作
江源（明代）

楚蜀风烟接，车书道路通。花开红踯躅，山绕碧崆峒。

比屋兵民杂，居人习俗同。年来寥落甚，吾独愧观风。
水调歌头（即席和李潼川＿韵）
魏了翁（宋代）

清燕卧霜角，月魄几回哉。一声云雁清叫，推枕赋归来。流水落花去路，画象棠阴陈迹，霄观傍楼台。别忆入梅艳，愁色上田莱。

记来时，惊列缺，走吴回。人间都失匕箸，老婢亦惊猜。匹马晓风鞭袖，孤堞暮烟烽柝，挥却挂蛇杯。不负此邦去，笑只也应开。
句
陈嗣昭（宋代）

二十四州称小桂。
郭比部花园十二首 其二 荷花池
郭正域（明代）

满地种荷花，红妆照绿水。白鹭不惊人，立在荷花里。
宿回水铺是夜风雪交作晨兴书店壁以志岁月
汪漱芳（清代）

罡风吹雪散云关，一片愁心万壑间。剩与行人助行色，风看杨柳雪看山。
西龙道院
洪咨夔（宋代）

溪影山光浸晓寒，空庭人马报平安。
梦回非想天中界，身是无怀国裹官。
桑葚青红鸠澒洞，麦花开落雉蹒跚。
好班嘉定中兴诏，尽与蓬婆滴博看。
次韵王适大水
苏辙（宋代）

高安昔到岁方闰，大水初去城如墟。
危谯堕地瓦破裂，长桥断缆船逃逋。
漂浮隙穴乱群蚁，奔走沙砾摧嘉蔬。
里闾破散兵火后，饮食敝陋鱼虾余。
投荒岂复有便地，遇灾只复伤羸躯。
人言西有蛟蜃穴，闰年每与风雷俱。
漫沟溢壑恣游荡，倾崖拔木曾须臾。
鸡豚浪走不复保，老稚裸泣空长吁。
滞留再与兹水会，沦胥未哂斯民愚。
人生所遇偶然耳，得失何用分锱铢。
满庭芳
蔡伸（宋代）

烟锁长堤，云横孤屿，断桥流水溶溶。凭阑凝望，远目送征鸿。桃叶溪边旧事，如春梦、回首无踪。难忘处，紫薇花下，清夜一尊同。

东城，携手地，寻芳选胜，赏遍珍丛。念紫箫声阕，燕子楼空。好是卢郎未老，佳期在、端有相逢。重重恨，聊凭红叶，和泪寄西风。
望海潮·上兰州守
邓千江（金朝）

云雷天堑，金汤地险，名藩自古皋兰。营屯绣错，山形米聚，喉襟百二秦关。鏖战血犹殷。见阵云冷落，时有雕盘。静塞楼头晓月，依旧玉弓弯。
看看，定远西还。有元戎阃命，上将斋坛。区脱昼空，兜零夕举，甘泉又报平安。吹笛虎牙间。且宴陪珠履，歌按云鬟。招取英灵毅魄，长绕贺兰山。
赠隐者
薛能（唐代）

自得高闲性，平生向北栖。月潭云影断，山叶雨声齐。

庭树人书匝，栏花鸟坐低。相留永不忘，经宿话丹梯。
高宗郊祀前朝享太庙三十首 其九 宣祖室用《天元》。
郊庙朝会歌辞（宋代）

昭哉皇祖，源深流长。雕戈圭瓒，休有烈光。天祐潜德，继世其昌。

永怀积累，嘉荐令芳。
板桥杂记题词 其二
沈峄（清代）

杜牧风怀宋玉词，诗人例许惜蛾眉。樽前试与秋娘唱，凄绝云昏月暗时。
闻雁
陆游（宋代）

过尽梅花把酒稀，熏笼香冷换春衣。
秦关汉苑无消息，又在江南送雁归。
荷池小立
杨万里（宋代）

点铁成金未是灵，若教无铁也难成。
阿谁得似青荷叶，解化清泉作水精。
退步 其十二
释怀深（宋代）

万事无如退步眠，松床纸帐暖如毡。梦中说话无花草，况是山僧不会禅。
明秀堂松
曾几（宋代）

柳侯所为邦，十步一遗迹。
苍官列前墀，相对俨如客。
邦人言此松，曾及侍侯侧。
风号四百年，雪立二千尺。
江城閒草木，诗卷多采摘。
柑非往日黄，柳是近时碧。
同生不同死，乃见老气格。
尚想哦其间，清声出金石。
龙鳞未脱落，熊轼几换易。
临民有馀师，视此古遗直。
问春
邵雍（宋代）

春来愁去只因花，春去愁来翻殢酒。
长恨愁多酒力微，为春成病花知否。
田使君美人舞如莲花北鋋歌
岑参（唐代）

美人舞如莲花旋，世人有眼应未见。
高堂满地红氍毹，试舞一曲天下无。
此曲胡人传入汉，诸客见之惊且叹。
慢脸娇娥纤复秾，轻罗金缕花葱茏。
回裾转袖若飞雪，左鋋右鋋生旋风。
琵琶横笛和未匝，花门山头黄云合。
忽作出塞入塞声，白草胡沙寒飒飒。
翻身入破如有神，前见后见回回新。
始知诸曲不可比，采莲落梅徒聒耳。
世人学舞只是舞，恣态岂能得如此。
自海至楚途次寄马全玉八首
张耒（宋代）

萧萧柳岸野风秋，虹挂前山晚雨收。
回首孤城空绿树，满川斜日放归舟。
年来双泪供愁尽，去去劳生几日休。
试问故人思我否，梦魂犹在海边州。
槎客歌
张方平（宋代）

八月风高星汉秋，海边閒客骑槎游。云涛茫茫浩无涯，槎头忽触斗柄斜。

回看乃在织女家，织女投梭颜如花。客愚不知天上乐，遽把一拳伴归鹊。

问得严生应悔来，重去何由寻得著。
泊长沙
李绳远（清代）

湖外沙晴昨夜星，晓风吹断榜人停。城回岳麓峰前树，帆下湘西渡口亭。

山气北来横紫翠，江声东转泻清泠。荆南十月烟花暮，怅望寒云起洞庭。
拟古七十首 其六十七 杜员外甫述贬
王世贞（明代）

昔我游山东，高李相先后。豪鹰抟青冥，所击无不取。

斲句必老苍，骊珠恋吾手。西入咸阳城，落魄鲜所偶。

驼锦青貂裘，半为酒家有。时来异援出，三赋天子售。

泚笔中书堂，公卿尽回首。虮虱脱洗沐，毛羽出抖擞。

清华文昌步，磊落国士耦。欃枪亘北极，荧惑趋南斗。

哥舒小竖子，弃我潼关守。万乘倏蒙尘，群公但奔走。

鸣呼上帝仁，苍茫意愈厚。马嵬剪阴孽，朔方建阳纽。

桓桓汉阴公，玉玺主亲受。制曰相国琯，汝往馘群丑。

戎车实闲饬，骄将违指授。遂令陈涛士，义血漂杵臼。

天威震莫测，左右夺申救。甫也一小臣，上书戒求旧。

孤忠报社稷，馀分推朋友。幸免左伯诛，仍宽马迁咎。

优游上州佐，零落一野叟。雪压履下趾，风吹衣前肘。

饥寒自切骨，虚名在人口。穷途往念至，迟暮新恩负。

千载与百年，茫茫付杯酒。
募兵行六首
谢少南（明代）

玺书五道发甘泉，技俩兼收作控弦。
募府未摅平虏策，县官先办犒兵钱。
秋晚登拟岘望祥符观
陆游（宋代）

放翁局促留江干，爱此楼前烟水宽。
雨昏回望殿突兀，秋晚剩觉山苍寒。
中原未复泪横臆，故里欲归身属官。
云外飞仙故不远，唤渠小为驻青鸾。
自海至楚途次寄马全玉八首 其一
张耒（宋代）

迂疏怀抱独君知，杖拂亲依即我师。一句未能参妙道，数篇空我寄新诗。

子方奋迅云间翮，我厌追随世上儿。安得岩坰两如志，铜瓶乌几为君携。
喻时
王建（唐代）

去者如弊帷，来者如新衣。鲜华非久长，色落还弃遗。

讵知行者夭，岂悟壮者衰。区区未死间，回面相是非。

好闻苦不乐，好视忽生疵。乃明万物情，皆逐人心移。

古今尽如此，达士将何为。
句
王谹（宋代）

水清居士涧，景好天王刹。
送李翥游江外
岑参（唐代）

相识应十载，见君只一官。家贫禄尚薄，霜降衣仍单。

惆怅秋草死，萧条芳岁阑。且寻沧洲路，遥指吴云端。

匹马关塞远，孤舟江海宽。夜眠楚烟湿，晓饭湖山寒。

砧净红鲙落，袖香朱橘团。帆前见禹庙，枕底闻严滩。

便获赏心趣，岂歌行路难。青门须醉别，少为解征鞍。
梅花集句 其二○○
李龏（金朝）

数枝寒照水，幽意日相亲。爱此无他客，遥将寄野人。
利州进马
邓林（宋代）

灵关玉垒自崔嵬，谁向西边起祸胎。
万里望尧通一祝，天基御马利州来。
芭蕉雨 春雨
陈维崧（清代）

轻暖轻寒时节，东风将柳絮、搓香雪。暗惹翠蛾千结。

绝似细雨红桥，情人乍别。

绿窗花影半摺，待折未曾折。尽草上轻狂、双黄蝶。

乱扑著雨和烟，搅得今岁韶光，不成三月。
长至日度桃花隘
王又曾（清代）

半担轻装路百盘，压裘云气括苍寒。洞桃牵梦曾无影，宫线添苍渐有端。

东郭雪霜双屡健，康成湖海一萍宽。差赢剑阁经行惯，未欠天西蜀道难。
养法十二条
贾似道（宋代）

养到天寒霜降时，附子煎汤冷浴伊。
常把盆中围得密，此时方用水窝儿。
石潭居为周石潭先生作
杨起元（明代）

神龟化为石，奇崛造物创。环以惊波涛，封以叠峦嶂。

空谷罕人惊，山灵俟閒放。果惬静者心，于焉喜相傍。

结茅旋裁竹，笑傲烟霞上。俨若三神山，石骨何肮脏。

予亦山水癖，闻之心神畅。所愿未获酬，每每自谯让。
赠张駉
陈必复（宋代）

乍见语相合，苦吟心更亲。
老於琴得趣，隐与牧为邻。
一夜檐花雨，十年江树春。
所交半湖海，恨晚识斯人。
春梦
岑参（唐代）

洞房昨夜春风起，故人尚隔湘江水。
枕上片时春梦中，行尽江南数千里。
寄湖州杨伯子监丞
戴复古（宋代）

宛如公干卧漳滨，枕上穷吟过一春。
遣病每怀诗眷属，访医因问药君臣。
鑚龟小卜占灾数，览镜羸形类别人。
寄语霅川贤太守，新诗莫厌话愁频。
渔家傲·与赵康靖公
欧阳修（宋代）

四纪才名天下重。三朝构厦为梁栋。定册功成身退勇。辞荣宠。梁来白首笙歌拥。
顾我薄才无可用。君恩近许梁田垅。今日一觞难得共。聊对捧。官奴为我高歌送。
{翳羽换石}山道中
王崈（宋代）

溅石韵寒泉，依稀言语处。
回处觉无人，又上前溪去。
玉楼春
张先（宋代）

人意共怜花月满。花好月圆人又散。欢情去逐远云空，往事过如幽梦断。
草树争春红影乱。一唱鸡声千万怨。任教迟日更添长，能得几时抬眼看。
和董伯玉读当涂小集
吴芾（宋代）

昔时乘障楚江边，信笔题诗度岁年。
岂敢嘲风仍咏月，只思问舍与求田。
归心虽似陶元亮，句法宁窥孟浩然。
多谢君诗过褒拂，愈令惭汗出如泉。
刘忠显挽词
张嵲（宋代）

视死如归士，捐躯徇国臣。
杀身虽一概，为义岂无因。
孔墨休相并，张南仅比伦。
微公今史上，死节定何人。
诗
皇甫谧（魏晋）

□轮回路，骖服□半。驷车远驰，仆陈交乱。弃我旧庐，爰适他馆。
莺啼序
冒丹书（清代）

检点春光，啭不尽、千声春鸟。惊心甚、偷送流年，报春又呼春杪。

浓绿烟拖花是梦，残红雨过香生晓。爱吾庐城北，不用较春多少。

曲曲荒林，瀰瀰春涨，四面银波缟。向中流、拿引葱鹙，烦襟濯空如扫。

指斜阳、树挂愁些，易黄昏，天连青了。笑频年，碧草炎枯，白鹇才到。

昼长卜夜，尽待月上鸟飞，任鱼游春沼。想多感多情，人世拘牵，难逢嬉笑。

舞爱溪前，歌听尘外，纵饶耳目成怡悦，只中年、欢处心神悄。

破除万事，须知饮莫留残，便醉也，还萦搅。陡来心上，往日今番，一样春风袅。

端的年随春逝，弄花攀柳，几同荣落，几争媸好。灯火楼台，笙箫尊酒，廿年胜事难重问，喜白头、健饭青天照。

临流几个知心，剩数晨钟，星稀月小。
文饶自昌国以诗见寄次韵二首
陈瓘（宋代）

海邦渺渺知何在，风入高帆顷刻过。
何似一樽湖上酒。月明安稳照寒波。
建昌郭外
宋赫（清代）

嫩柳垂垂照客颜，风光淡沲最相关。不知射雁村边草，绿过溪桥第几湾。
到颍未几，公帑已竭，斋厨索然，戏作
苏轼（宋代）

我昔在东武，吏方谨新书。斋空不知春，客至先愁予。

采杞聊自诳，食菊不敢馀。岁月今几何，齿发日向疏。

幸此一郡老，依然十年初。梦饮本来空，真饱竟亦虚。

尚有赤脚婢，能烹赪尾鱼。心知皆梦耳，慎勿歌归欤。
大衍易吟四十首
方回（元代）

原筮而后比，无疑方可升。
不食匪井患，有言奚困亨。
题延平剑潭
欧阳詹（唐代）

想象精灵欲见难，通津一去水漫漫。

空馀昔日凌霜色，长与澄潭生昼寒。
登瓦官阁
李白（唐代）

晨登瓦官阁，极眺金陵城。
钟山对北户，淮水入南荣。
漫漫雨花对，嘈嘈天乐鸣。
两廊振法鼓，四角吟风筝。
杳出霄汉上，仰攀日月行。
山空霸气灭，地古寒阴生。
寥廓云海晚，苍茫宫观平。
门馀阊阖字，楼识凤凰名。
雷作百山动，神扶万栱倾。
灵光何足贵? 长此镇吴京。
万马图
程通（明代）

胡关汗血已成功，队队归来汉苑中。云散晴川芳草碧，星驰官道软尘红。

精神摹貌一相似，文彩斌斑万不同。伯乐何时重展顾，始知神种有真龙。
偈四首 其四
释德洪（宋代）

马祖有伴则来，彭公死时即道。睡里虱子咬人，信手摸得革蚤。
春旦歌
沈颂（唐代）

常闻嬴女玉箫台，奏曲情深彩凤来。

欲登此地销归恨，却羡双飞去不回。
示四弟
朱熹（宋代）

十日一洗沐，诸生各归休。虚斋息群响，兀坐心悠悠。

雨久苔径荒，林深鸟啼幽。阶前树萱草，与子俱忘忧。
句
朴昂（唐代）

明主十徵何谢病，烟霞不许作尧臣。
渔家傲
欧阳修（宋代）

十月轻寒生晚暮。霜华暗卷楼南树。十二阑干堪倚处。聊一顾。南山衰草还家路。

悔别情怀多感慕。胡笳不管离心苦。犹喜清宵长数鼓。双绣户。梦魂尽远还须去。
和灵隐长老颂
宋理宗（宋代）

欲言心佛难分别，俱是精微无碍通。
跳出千重缚不住，天涯海角任西风。
自桐卢至新安杂咏十六首 其二 辛夷馆
胡应麟（明代）

爱此幽人居，春风满庭户。指点辛夷花，忘却来时路。
送项公回浙江祭祖 其一
程通（明代）

河头杨柳青丝丝，临河送别攀柳枝。百官骑从密如雨，何异画工图画之。

举鞭欲发向南去，极目天台渺何处。担头诗卷灿可观，铁网捲去珊瑚树。

羡君富贵归故乡，衣锦白马春昼光。丈夫壮志有如此，忠孝两尽名斯扬。

兹行不负平生愿，奚惜风霜经历遍。百年丘陇顿生辉，九族宗姻重会面。

追忆离家六七年，归来松菊犹依然。何妨斗酒悦情话，掀髯一笑东风前。

琼台双阙虽云好，未许优游直终老。祗恐王庭注目长，东书早上江南道。
与叔骥父子别后怅然怀之三首 其三
赵蕃（宋代）

客中得君来，念我忘偪仄。君行竟先我，未免为此别。

自怜性多忤，每负朋友责。如何君父子，相与独无隙。
送牛学士知润州
王禹偁（宋代）

诏从书殿理江干，江外生民识谏官。
京口浪花迎棹白，海门山谏入楼寒。
茅君仙洞披图见，张祜诗牌拂藓看。
他日政成无一事，好吟新句寄长安。
送李补阙知韶州
徐铉（宋代）

南国求良牧，中朝辍谏官。
君思偏念远，臣节岂辞难。
骑影过梅岭，溪声上赣滩。
曲江宜访古，韶石好凭栏。
诗影缘情远，民心逐政宽。
衰翁寻旧分，为致葛洪丹。
水调歌头·造物巧能赋
曹遇（清代）

造物巧能赋，新腊报花期。江梅清瘦、只是洁白逞芳姿。我欲超群绝类，故学仙家繁杏，农艳映横枝。朱粉腻香脸，酒晕著冰肌。

玉堂里，山驿畔，最希奇。谁将绛蜡笼玉，香雪染胭脂。好向歌台〔舞〕榭，斗取红妆娇面，偎依韵偏宜。羌管莫吹动，风月正相知。
题朱惟四新构峡山清音楼二首 其二
邓云霄（明代）

泠泠瀑布落檐牙，眺听空山静不哗。下界繁声奏丝竹，上方幽韵寄烟霞。

流觞曲涧云生岫，洗耳寒潭月印沙。懒向人间称大侠，如君还胜鱼朱家。
鹤林寺
陆秀夫（宋代）

岁月未可尽，朝昏屡不眠。
窗前多古木，床上半残编。
放犊饮溪水，助僧耕种田。
寺门外断扫，分食愧农贤。
同侯大年用杨铁崖韵作东
惠周惕（清代）

新烟著柳天濛濛，黄莺深坐啼东风。野人何为帝城里，祇唱吴东弄春水。

水边半掩谁家门，暗香吹送湘娥裙。回身踏破莲花步，庳车载上山头墓。

碧云满天人不来，我今且醉葡萄杯。玉露沈沈冻银碗，清东历历催牙板。

亚字阑干日又西，闲思往事作新题。蓬莱借得三足使，去问扬州桥廿四。

如花玉女擘花笺，供写侬家白纻篇。
草露
赵完璧（明代）

漙漙草上露，珠玑明日华。岂不照青眼，须臾良可嗟。
呈窦东皋先生
沈清瑞（清代）

昌黎山斗人伦表，六一文章海内名。末座趋陪容贱子，中朝风雅属先生。

士夸望比龙门峻，吏说官如浙水清。廿载春风重持节，越江花发待双旌。
长歌行
欧大任（明代）

驱车出彼东门，遥望丘垄巑岏。白杨萧萧古坟，下有公子王孙。

白羊旦上，狐狸夕蹲，我心见之烦冤。

天地无极，阴阳递迁。人命鼎鼎，百年昼短夜长，何不秉烛开筵。

青阳忽已度，白日无留光。功名恐卑薄，不得铭旂常。

迨此閒暇日，为乐殊未央。主称千金寿，宾奉万年觞，何用恻恻悲伤。

朝望三山，夕望十洲。骖驾白鹿遨游，桂树夹植道周。

八骏蜚而征，双凫何悠悠。乔松邈矣难俦，前有双樽酒。

吾今亦复何求，愿言乐矣忘忧。
浣溪沙
蔡伸（宋代）

且斗尊前见在身。昔游如梦可销魂。玉容依约旧精神。

千里重来人事改，一杯相属意还新。韶华不减洞中春。
侨寄山居霍然几月凡见之于目闻之于耳者辄缀成绝句名之曰田园杂兴非敢比石湖聊以写一时闲适之趣云尔 其十
王志道（宋代）

新竹成林犹带粉，早秧出水便成针。日长门巷无人过，一觉齁齁夏木阴。
汉宫春
吕岩（唐代）

横笛声沉，倚危楼红日，江转天斜。黄尘边火澒洞，

何处吾家。胎斜怨夜，来乘风、玄露丹霞。先生笑、

飞空一剑，东风犹自天涯¤

情知道山中好，早翠嚣含隐，瑶草新芽。青溪故人信断，

梦逐飙车。乾坤星火，归来了、煮石煎沙。回首处，

幅巾蒲帐，云边独是桃花。
咏菊
熊禾（元代）

庐峰几千仞，中有云一龛。
幽幽遯世人，诛茅绍为庵。
我尝造其间，追寻极幽探。
山中满兰蕙，谷口罗松杉。
更有药圃畦，种菊杞与甘，
疗疾还延年，未数菊水潭。
百年未云久，涧草空毵毵。
我居北涧北，子住南涧南。
偶然比邻并，妙处谁能参。
古来种菊人，祗言晋陶潜。
当年移南村，北地何所躭。
亦曰素心人，可与共晤谈。
云何舍之去，我怀殊未谙。
八表方停云，处处迷征骖。
何如且归来，理此荒径三。
岁晚永为伴，青松冠前岩。
唐人爱牡丹，末俗亦易酣。
保此霜下杰，毋令涧怀惭。
万古晋徵士，可使顽夫廉。
题作柴桑人，纲目书法严。
我欲质巾几，白云满虚檐。
晚望怀长沙故人
戴复古（宋代）

却扇清风起，楼头坐晚凉。
青山连远水，绿树带斜阳。
客路伤离别，人情果在亡。
定应今夜梦，随月到潇湘。
挽赵南塘
方大琮（宋代）

晚起苏公以礼郎，侍经掌制位文昌。
端平气脉真堪寄，元佑光阴惜未长。
马邑深忧形谏墨，鸾台宁徙耻书黄。
门生最是知心者，追记微言泪数行。
白沟行
王安石（宋代）

白沟河边蕃塞地，送迎蕃使年年事。
蕃马常来射狐兔，汉兵不道传烽燧。
万里鉏耰接塞垣，幽燕桑叶暗川原。
棘门灞上徒儿戏，李牧廉颇莫更论。
郡斋书事寄子履
欧阳修（宋代）

使君居处似山中，吏散焚香一室空。
雨过紫苔惟鸟迹，夜凉苍桧起天风。
白醪酒嫩迎秋熟，红棘林繁喜岁岂。
寄语瀛洲未归客，醉翁今已作僊翁。
出城
张九成（宋代）

不出柴门近两旬，江边柳眼已窥人。
却思归去西湖上，剩把长条醉几春。
汉苑行
王涯（唐代）

二月春风遍柳条，九天仙乐奏云韶。
蓬莱殿后花如锦，紫阁阶前雪未销。
孙长史女与焦封赠荅诗 其三 别封
不详（唐代）

鹊桥织女会，也是不多时。今日送君处，羞言连理枝。
有感
宋伯仁（宋代）

窗户清清半掩门，小儿揩泪立黄昏。
几多心事无人问，独看梅花月半痕。
宫词 其六十
花蕊夫人徐氏（唐代）

春殿千官宴却归，上林莺舌报花时。宣徽旋进新裁曲，学士争吟应诏诗。
岁晏斋居次黎君醇韵 其二
傅敏功（明代）

寒林芳卉歇，孤梦白云悬。竹色含霜苦，花阴浥露偏。

霞杯浮月下，吟笛落风前。谁问迷津者，幽居自岁年。
和武公望催梅三首
廖行之（宋代）

长羡南枝笑北枝，东风能早亦能迟。
而今满树浑无那，管领春光更有谁。
腊日严寒新制狐裘服之
陆深（明代）

六十一回经岁寒，狐裘初试向长安。南人不识千金价，北地尤珍一腋看。

白盗己非前辙远，紫貂虽好策勋难。衰慵尚恋君恩重，办得朝趋候夜阑。
奉同子瞻韵寄定国
黄庭坚（宋代）

风云开古镜，淮海熨冰纨。
王孙醉短舞，罗袜步微澜。
老骥心虽醉，白鸥盟已寒。
斯人气金玉，视世一鼠肝。
南归脱虫蛊，入对随孔鸾。
忽以口语去，鼓船下惊湍。
收身薄冰释，置枕泰山安。
后土花药丽，海门天水宽。
伐木思我友，知人良独难。
遥怜须鬓绿，犹复耐悲欢。
同梦得暮春寄贺东西川二杨尚书
白居易（唐代）

龙节对持真可爱，雁行相接更堪夸。两川风景同三月，

千里江山属一家。鲁卫定知连气色，潘杨亦觉有光华。

应怜洛下分司伴，冷宴闲游老看花。
移花
陈宓（宋代）

移根烈日倍常炎，渴作油云欲雨占。
抱甕自惭衰矣久，翻盆喜得沛然沾。
夜宿淮云寺二首似用上人 其一
龚诩（明代）

朝来玉阜向芝川，暮转娄城百里悬。僮识我心宁悼苦，马知人意不须鞭。

青青陇麦迷残照，霭霭江村锁夕烟。甫到淮云星月烂，扣门惊破老僧禅。
集李绝句十八首 其十一 歇济宁分水铺
程敏政（明代）

二江斜入似娥眉，华郭春光欲暮时。京洛路长何日到，几人相见不相知。
入万安
刘琏（唐代）

崇山抱回溪，川路渐窈深。竹树缘高阜，洞壑隐层林。

近眺发新兴，远望畅幽心。东风若有情，云日乍晴阴。

出潜有游鳞，迁乔多好音。芳春若堪折，请折丘中琴。
食米仓
宋沆（宋代）

陋巷颜回独屡空，生涯惟在一瓢中。
太仓腐粟虽山积，非义宁甘君子穷。
送殷判官归上都
灵一（唐代）

漾舟云路客，来过夕阳时。向背堪遗恨，逢迎宿未期。

水容愁暮急，花影动春迟。别后王孙草，青青入梦思。
和钱大参题松隐明秀堂韵
曹勋（宋代）

溪声山色助清豪，小葺蘅茅望玉霄。
莲社粗能追惠远，虎头宁复愧班超。
有池清浅方储水，厥木扶疏岂待高。
甚辱品题嗟老矣，而今不梦紫宸朝。
三用前韵酬达夫 其四
刘弇（宋代）

得丧三分徒鼎峙，是非两角谩蜗争。人情不似春情好，一气无私见合并。
与季万郎中陪景思少卿游虎邱景思季万皆有诗某依韵和呈 次景思少卿韵
孙觌（宋代）

客来听履上云阶，百尺苍藤络断崖。古井千年龙上卧，层邱一曲虎为侪。

乍惊河汉悬谈舌，便觉风云入壮怀。小雨随车真有意，待催诗板挂高斋。
曹娥江泊舟二首
释云岫（宋代）

黄绢古碑千载事，汀花岸草旧江村。
波心夜夜见明月，疑是曹娥堕水魂。
冰鉴
戴亨（清代）

谩誇水镜别妍媸，一夕严风异昔时。我自不嫌寒彻骨，独留冰鉴照须眉。
挽陈慧业道人
释函是（明代）

生死泥洹等，多君一去来。因缘如及尽，迷梦未曾乖。

白鹭烟光净，金牛月影回。精魂他日旧，回首话生台。
岁晏思归五首
宋庠（宋代）

岁晏坐伊川，孤襟日惘然。
无功堪载策，有路即防贤。
宠辱丹心寸，年光素发边。
含毫虽踯躅，自欲赋归田。
咏古诗十二首 其八
刘敞（宋代）

天道不可闻，自昔孔子徒。籍籍秦汉间，将非愚且诬。

大河决东郡，火德以为符。哀哉冀州壤，兆民散为鱼。

公孙虽前觉，执政疾鲁儒。世无异物神，终竟遗泥涂。
摸鱼子 马鞍山访龙洲道人墓，山在昆山县西北隅
朱祖谋（清代）

占城阴、颓云一角，有人持恨终古。书生满眼神州泪，凄断海东烟雾。

坟上土。怕有酒能浇，踏遍桥南路。英游迟汝。向笙鹤遥空，不逢骞广，心事更谁诉。

天难问，身世儒冠误否。凭渠笔力牛弩。铜琶无分中兴乐，消受此生栖旅。

凭吊处。剩破帽疲驴，怅望千秋去。啼鹃最苦。要无主青山，有灵词客，来听断肠语。
递中得先之兄书取邕钦宜柳归约十二月到此年
李师中（宋代）

远宦良多感，新来更可悲。
春随斗柄动，人自海边归。
仆马疲劳甚，郊原雨水时。
经旬不得信，凭槛又吟诗。
感旧陈情五十韵献淮南李仆射
温庭筠（唐代）

嵇绍垂髫日，山涛筮仕年。琴樽陈席上，纨绮拜床前。

邻里才三徙，云霄已九迁。感深情惝怳，言发泪潺湲。

忆昔龙图盛，方今鹤羽全。桂枝香可袭，杨叶旧频穿。

玉籍标人瑞，金丹化地仙。赋成攒笔写，歌出满城传。

既矫排虚翅，将持造物权。万灵思鼓铸，群品待陶甄。

视草丝纶出，持纲雨露悬。法行黄道内，居近翠华边。

书迹临汤鼎，吟声接舜弦。白麻红烛夜，清漏紫微天。

雷电随神笔，鱼龙落彩笺。闲宵陪雍时，清暑在甘泉。

耿介非持禄，优游是养贤。冰清临百粤，风靡化三川。

委寄崇推毂，威仪压控弦。梁园提彀骑，淮水换戎旃。

照日青油湿，迎风锦帐鲜。黛蛾陈二八，珠履列三千。

舞转回红袖，歌愁敛翠钿。满堂开照曜，分座俨婵娟。

油额芙蓉帐，香尘玳瑁筵。绣旗随影合，金阵似波旋。

缇幕深回互，朱门暗接连。彩虬蟠画戟，花马立金鞭。

有客将谁托，无媒窃自怜。抑扬中散曲，漂泊孝廉船。

未展干时策，徒抛负郭田。转蓬犹邈尔，怀橘更潸然。

投足乖蹊径，冥心向简编。未知鱼跃地，空愧鹿鸣篇。

稷下期方至，漳滨病未痊。定非笼外鸟，真是壳中蝉。

蕙径邻幽澹，荆扉兴静便。草堂苔点点，蔬囿水溅溅。

钓罢溪云重，樵归涧月圆。懒多成宿疢，愁甚似春眠。

木直终难怨，膏明只自煎。郑乡空健羡，陈榻未招延。

旅食逢春尽，羁游为事牵。宦无毛义檄，婚乏阮修钱。

冉弱营中柳，披敷幕下莲。傥能容委质，非敢望差肩。

涩剑犹堪淬，馀朱或可研。从师当鼓箧，穷理久忘筌。

折简能荣瘁，遣簪莫弃捐。韶光如见借，寒谷变风烟。
吴山晚望
周密（宋代）

春江分影送残阳，浅薄东风飏晚香。燕子已归寒未去，柳蛾酣雨弄青黄。
渔家傲
吕渭老（宋代）

落月杜鹃啼未了。粥鱼忽报千山晓。笠子盖头衣钵少。穿林表。回头高刹空中小。

官路旧多林木绕。露浓花蕊皆颠倒。渡水登山排草草。庐山好。香炉峰下湖波渺。
九日幸临渭亭登高应制得酒字
马怀素（唐代）

睿赏叶通三，宸游契重九。兰将叶布席，菊用香浮酒。

落日下桑榆，秋风歇杨柳。幸齐东户庆，希荐南山寿。
自章邱回至德州则程工部逝巳三日矣
顾炎武（明代）

高秋立马鲍山旁，旅雁初飞木叶黄。十载故人泉下别，交情多愧郅君章。
喜友再相逢
施肩吾（唐代）

三十年前与君别，可怜容色夺花红。

谁知日月相催促，此度见君成老翁。
二十六日
韩淲（宋代）

雨雪绵绵春欲深，鹅湖石井旧登临。经行为我踌躇立，俛仰知谁放旷吟。

高爽山川无起灭，卑喧人物有升沈。青鞋布袜茅柴酒，花柳中边惜此心。
行次潼关题驿后轩
许浑（唐代）

飞阁极层台，终南此路回。山形朝阙去，河势抱关来。

雁过秋风急，蝉鸣宿雾开。平生无限意，驱马任尘埃。
题善光寺
李涉（唐代）

云门天竺旧姻缘，临老移家住玉泉。

早到可中溳南寺，免得翻经住几年。
黄叶
徐坊（清代）

宫槐苑柳影离披，黄叶潇潇下玉墀。践职甘从多难日，温经悔向既衰时。

贤于尧舜天宁厌，变到沧桑地不知。为语西风漫凄紧，贞松原有岁寒姿。
题回山人画像
宇文孝叔（宋代）

仙踪久矣闭禅关，忽遇高人唤得还。
创就琳宫依岌页，移来真像带斓斑。
路通远浦重重水，楼倚长松面面山。
酌我一杯如有意，坐令衰脸变朱颜。
昌英知县叔作岁坐上，赋瓶里梅花，时坐上九
杨万里（宋代）

酒兵半已卧长瓶，更看梅兄巧尽情。
醉抻寒花望松雪，人间曾有个般清。
雪作儿童以衣袖盛之如柳花状
朱翌（宋代）

六花几岁不来南，大似优昙欲遇难。
瓦响急倾鲛泪颗，袖宽先得柳花团。
莫忧荔子明年少，已是梅英向腊残。
骨冷魂清北风里，更临江槛俯惊湍。
初至汤泉
孙觉（宋代）

川谷閟深阻，天时正莽苍。聊同不速客，来浴自然汤。

茂宰蔼休政，道人栖净坊。恍如登十地，热恼顿清凉。
永嘉百咏 大罗山
张又新（唐代）

越王曾保此山巅，杨仆楼船几控弦。犹有旧时悬冰在，鲛绡千尺玉潺湲。
集古 对花
李俊民（金朝）

尽是刘郎去后栽，为谁零落为谁开。

风流才子多春思，半醉闲吟独自来。
颂证道歌·证道歌
释印肃（宋代）

生死悠悠无定止，改头换面嗔复喜。
何如识取本来人，只这喜嗔全是你。
蚤起秣陵镇二首
杨万里（宋代）

人趁村中市，鸡鸣檐上笼。
忽看一天紫，未吐半轮红。
谁撼扶桑露，吹来杨柳风。
诗肩忍凉冷，已出两臞峰。
老废吟
章甫（宋代）

老天颓废我官骸，炼石何缘补女娲。痴富多文词客本，耐贫不女介夫怀。

也知谪免安居室，其奈荒馀困守斋。记得莘田诗句合，诗书贻累到裙钗。
行可生日
王十朋（宋代）

千载岐周鸑鹫闻，果生英杰嗣姬文。鲲鹏变化正六月，蟾兔光辉将十分。

肯把威名争烈日，只将道眼视浮云。祝公寿共诗书久，一瓣心香已敬焚。
芙蓉六言四首
刘克庄（宋代）

东林百草摇落，老圃数株白红。
楚客空悲岁晏，班姬错怨秋风。
和司录行县道中偶风雨有感之作六首 其一
陈渊（宋代）

叶底莺初啭，枝头蝶渐稀。雨馀怜草长，风定恐花飞。

迟暮歌终寠，淹留叹式微。更堪西去雁，声逐晚云归。
嵩台
黎民表（明代）

景绝因江会，楼高更得名。山回到海色，树殷落潮声。

日影朱旗直，风含白氎清。凭阑聊引睇，谁悉古今情。
句
陶弼（宋代）

枭鸣社旁树，盗发冢中金。
除夕和唐人张继张佑即事四绝句
程公许（宋代）

六花集瑞九重天，禁漏催朝夜不眠。
流落那知新历换，枫桥寺外看渔船。
贺圣朝（春游）
马子严（宋代）

游人拾翠不知远。被子规呼转。红楼倒影背斜阳，坠几声弦管。

红コ香透，海棠红浅。恰平分春半。花前一笑不须慳，待花飞休怨。
上运使工部
强至（宋代）

天地悭英气，人皆所得偏。
公乎何卓越，性乃独纯全。
精学窥神{奥米换采}，遗经讨圣渊。
辞宗师者众，诗将敌无前。
风雅一篇出，邦都万纸传。
斯文知未坠，大笔救将颠。
早听诸公论，仍推执事贤。
松筠贞节劲，金石亮诚坚。
向受严宸寄，尝持外计权。
才良鱼遇水，奸墨雀逢鸇。
黜陟司当尔，澄清古亦然。
裁讥成贝锦，乱曲恶朱弦。
未几恩函改，俄闻使旆迁。
彭门劳镇抚，汉诏许周旋。
铃阁昼开卷，熊轓春行田。
坐棠稀讼牒，恭梓接乡廛。
治状频称最，褒章讶未甄。
淮州繁转给，漕柄议登延。
旒扆知名旧，朝廷付命专。
温书颁绿检，要职复青毡。
岁赤膏腴地，河胶金谷船。
尚繄心计敏，能免国需愆。
既足中都食，兼充内帑钱。
输将今底绩，留滞矧经年。
不俟更书满，行聆迅召宣。
帝猷归润色，天下伫陶埏。
贱士何为者，孤踪最琐焉。
技疏谋鼫鼠，声泯类寒蝉。
七载沾微命，三霜备冗员。
谨廉徒自信，朴讷复谁怜。
材散良工弃，筋驽善御捐。
泥涂宁避辱，沟壑尚忧填。
援手惟公易，为容更孰先。
愿由门下进，毕力效尘涓。
燕衔泥
韦应物（唐代）

衔泥燕，声喽喽，尾涎涎。秋去何所归，春来复相见。

岂不解决绝高飞碧云里，何为地上衔泥滓。衔泥虽贱意有营，

杏梁朝日巢欲成。不见百鸟畏人林野宿，翻遭网罗俎其肉，

未若衔泥入华屋。燕衔泥，百鸟之智莫与齐。
贺东畬钱先生搆别墅
文徵明（明代）

共说于公治狱仁，还闻韦氏薄籯金。生儿已副高门望，作室能忘肯搆心。

一脉承传书种在，百年培养庆源深。庭前手植三槐树，会见森森长碧阴。
甘州 钱同人制荷花曲，并画白莲团扇，一枝欹波，嫣然独秀，盖为情人吴怜写照也。嘱予倚声
戴延介（清代）

记闹红一舸乍相逢。隔浦见惊鸿。且开帘过酒，悬灯照夕，同话飘篷。

芳字尊前低问，笑指露蕖红。偷眼鸳鸯戏，密意先通。

佳约从来都误，剩鳞笺长短，鸥梦惺忪。便吟湘赋楚，难写旧欢悰。

认罥索、那回纤影，引相思、只在步莲中。空赢得、冷香俊句，歌断花风。
拟寒山寺 其八十
释怀深（宋代）

若以诤止诤，其诤转不已。唯忍能止诤，是法中尊贵。

不见老瞿昙，妙相三十二。魔军刀剑来，只以无心对。
次萧饶州韵
仇远（元代）

寓舍已三迁，闲官又一年。
酒杯时乐圣，茶碗欲通仙。
爱笋从穿壁，浇花自汲泉。
谁能问前代，刘蹶与秦颠。
午坐
范成大（宋代）

晴霄垂北窗，卧我翠幄中。
不知几斧凿，成此太虚空。
前云稍过尽，后云来无穷。
鸟雀有底忙，激弹过墙东。
不如双飞蝶，款款弄微风。
我亦困思生，抛书眼蒙茸。
和子厚弟春日见寄三首
王之道（宋代）

一鞭春色去迢迢，溪上红妆笑语娇。
酒醉不知行客避，竞眠芳草斗裙腰。
画鹤篇（省中作）
钱起（唐代）

点素凝姿任画工，霜毛玉羽照帘栊。借问飞鸣华表上，

何如粉帘彩屏中。文昌宫近芙蓉阙，兰室絪缊香且结。

炉气朝成缑岭云，银灯夜作华亭月。日暖花明梁燕归，

应惊片雪在仙闱。主人顾盼千金重，谁肯裴回五里飞。
南堂杂兴八首 其五
陆游（宋代）

奔走当年一念差，归休别觉是生涯。茆檐唤客家常饭，竹院随僧自在茶。

禅欠遍参宁得髓，诗缘独学不名家。如今百事无能解，只拟清秋上钓槎。
逢南中使因寄岭外故人
卢纶（唐代）

见说南来处，苍梧接桂林。过秋天更暖，边海日长阴。

巴路缘云出，蛮乡入洞深。信回人自老，梦到月应沉。

碧水通春色，青山寄远心。炎方难久客，为尔一沾襟。
早春
司空图（唐代）

伤怀同客处，病眼却花朝。草嫩侵沙短，冰轻著雨消。

风光知可爱，容发不相饶。早晚丹丘去，飞书肯见招。
赠内弟程允夫三首 其三
朱熹（宋代）

我忆当年诸老翁，经纶事业久参同。只今零落三星晓，未厌栖迟一亩宫。
深紫
贾似道（宋代）

紫者当头要紫浓，更兼翅胁与身同。
头红项阔阴阳翅，赢尽场中有大功。
转应曲
张绉英（明代）

飞絮。飞絮。只解催将春去。池塘芳草芊芊。燕子归来卷帘。帘捲。

帘捲。花影斜倚一半。
纸鹞
宋伯仁（宋代）

弄假如真舞碧空，吹嘘全在一丝风。
唯惭尺五天将近，犹在儿童掌握中。
藕池阻风寄同行抚牧裘驾
王周（宋代）

船樯相望荆江中，岸薦汀树烟濛濛。
路间隄缺水如箭，未知何日生南风。
送人任济阴
张籍（唐代）

黄绶在腰下，知君非旅行。将书报旧里，留褐与诸生。
赠别尽沽酒，惜欢多出城。春风济水上，候吏听车声。
偈颂一百零九首
释可湘（宋代）

门外门内，一时分付。
若是俊流，何必重举。
游庐山将归有作二首
曹勋（宋代）

上真应御白云闲，肃立香霏玉殿寒。
五百年中今应运，原还中土汉衣冠。
冬晚山房书事
陆游（宋代）

山泽何妨老太平，巉巉骨相本来清。
月明满地看梅影，露下隔溪闻鹤声。
未辨药苗逢客问，欲酬琴价约僧评。
胡奴仁祖今俱绝，且学湘累拾菊英。
应令咏舞诗
王训（南北朝）

新妆本绝世，妙舞亦如仙。倾腰逐韵管，敛色听张弦。

袖轻风吻入，钗重步难前。笑态千金动，衣香十里传。

将持比飞燕，定当谁可怜。
城南泛舟三首 其三
刘敞（宋代）

高岸看为谷，通波几覆城。橧巢非太古，野俗竞偷生。

雨逐行云过，山依返照明。楚歌摇落际，更动北归情。
九日微冷
杨慎（明代）

巴谚教移火，邠风戒授衣。
病嫌添夜漏，寒觉爱朝晖。
吊月吟蛩苦，迎霜候雁稀。
黄花羞白发，不肯放荆扉。
淮阴祠二首
张如兰（明代）

天心草草用英雄，把钓应难比梦熊。
宰肉有谋偏蹑足，分羹可忍况藏弓。
谋臣无计留高鸟，猛士空劳咏《大风》。
蒯彻徉狂栾布少，何人哭向未央宫。
以府会阻赴王安之招集次安之韵二首 其一
范纯仁（宋代）

西都风物最繁华，真率相延有几家。游赏直判连日醉，残春可忍负莺花。
腊月十九日饮于周氏无尽藏雪作
赵蕃（宋代）

卯饮君家江上楼，坐中风雪暗前洲。
世间矰缴无空巧，我自归心没白鸥。
本农
张咏（宋代）

奢竞苦不息，生民只有冤。
谁搜元化窟，凿断丽华根。
使绝侵夺苦，著为明圣恩。
何烦重师古，即此是羲轩。
答燕龙图对雪宴百花见寄
宋祁（宋代）

百花洲外六花寒，使幕凌晨把酒看。
舞袂回风人斗丽，醉山颓玉客留欢。
斜霏北渚离鸿下，密洒东风宝骑攒。
犹念平台旧朋侣，远将清句代幽兰。
失调名
佚名（宋代）

薰风时送芰荷香。
杂书五首
方回（元代）

卜世周家谓过之，从来历数亦难知。
岂期河洛亡三翮，不比房比续续微。
寄和叔
李正民（宋代）

踪迹飘然寄海隅，往来宁复论亲疏。风烟冷落渔樵市，钟磬萧亲释梵居。

卜筑拟为常侍赋，干时休奉子公书。泰亨乃见能连茹，剥极安知不得舆。

蹭蹬且同栖枥马，噞喁真类失波鱼。男儿所患无能尔，穷达终应有命与。

战伐干戈诛猰㺄，急难兄弟困雍渠。敢忘越石思枭虏，终学陶潜自荷锄。

婢膝奴颜焉敢比，蜡言栀貌亦羞予。嵇康岂肯为尸祝，杨意何能荐子虚。

流落丹心徒许国，衰迟华发渐盈梳。勿惊岁晚多怀感，处顺安排乐有馀。
卜算子
欧阳修（宋代）

极得醉中眠，迤逦翻成病。莫是前生负你来，今世里、教孤冷。

言约全无定。是谁先薄幸。不惯孤眠惯成双，奈奴子、心肠硬。
春雪二首 其二
张耒（宋代）

天寒城南寺，门外无马迹。东风雪疾消，春泥深一尺。

岂无老款雪，畏蹶不敢策。还归见儿女，怕冷不下席。

扬雄玄未就，双鬓飒已白。虽云客载酒，此意终岑寂。

功成则有命，生事亦人力。胡为不自勤，守此欲何获。

田桑既有裕，醪醴亦馀溢。嗟哉好事客，从古百无一。
简敬轩何行叟觅墨
艾性夫（元代）

兵尘漠漠暗穷山，零落难寻堕水丸。
见说陈玄老居士，独留何逊旧诗坛。
快刀肯截乌龙角，破砚犹存紫马肝。
一笑磨人磨未了，晓窗搔首雪霜寒。
颂古六首
释崇岳（宋代）

狗子佛性无，门上钉桃符。
千鸦俱不入，百怪尽消除。
重题八咏
王柏（宋代）

楼压重城万井低，星从天阙下分辉。
伤心风月诗应瘦，满眼桑麻春又肥。
山到东南皆屹立，水流西北竟同归。
倚阑莫问齐梁事，断石凄凉卧落晖。
登高丘而望远海行
王世贞（明代）

登高丘而望远海，秦王者何二千载。阿阙王基竟已灰，瀛洲仙千空谁采。

初从梁甫匮金书，七十二君俱不如。已借神鞭驱怒石，复张连弩射游鱼。

归来尽灭儒生口，徐市茫茫竟何有。祖龙未朽骊山身，亡鹿先归赤帝手。

赤帝诸孙犹不闻，文成五利日纷纷。请君试上长安问，唯有甘泉一片云。
次韵表叔贾元范见寄二首 其一
王十朋（宋代）

华表飞来鹤姓丁，鹿岩依旧故山青。正缘松菊留仙隐，肯为弓车到郡厅。

德者能言书有力，仁人自寿药非灵。坐看世事公应笑，落水杨花万点萍。
山寺夜起
江湜（清代）

月升岩石巅，下照一溪烟。
烟色如云白，流来野寺前。
开门惜夜景，矫首看霜天。
谁见无家客，山中独不眠。
龙隐岩
李师中（宋代）

轩冕傥来仍假借，功名难立更因循。
非才不系苍生望，收取林泉自在身。
再次韵后篇戏朱
陈造（宋代）

淙淙雨势欲沈城，衮衮辞源亦对倾。
辟户浑疑云气近，诵诗如在玉壶清。
射知猿臂须穿札，陈怯鱼丽且闭营。
只把两君新句法，为歌丰乐诏诸生。
寄福州太守孙莘老龙图
释道潜（宋代）

公生自淮海，弱不游群儿。良哉白玉质，烱烱无磷缁。

澡身以道德，馀弃为文词。端能处庠序，邈有孔孟姿。

一朝擅高名，卓然动京师。馀辉耀天末，烨烨如斗箕。

校雠芸阁中，精义无参差。同时鹓鹭行，半已翔凤池。

两登谏官室，抗疏犯天威。扬舲去江海，旷岁成流离。

朱轮拥苕霅，五马从合肥。编氓仰遗爱，堕泪存丰碑。

归来遘风树，憔悴不展眉。藉苫一室中，四壁无重帷。

南邻有古刹，而我方栖迟。杖藜时过公，泣血闻嗟咨。

从容劝我坐，一饭常共为。蒸蒸沸古鼎，蔌蔌投园葵。

客来慵应门，客去知为谁。礼丧事云既，始领吴门麾。

瓶盂走梁苑，恨不相追随。秋风亟东下，旌旆俄已睽。

浮川与遵陆，多病亦云疲。七闽富名山，空翠相逶迤。

在昔慕仁智，于今慰遨嬉。棠阴想初坐，吏案纷交驰。

庖刀一为解，往往无孑遗。麦秋荐丹实，梅雨裁纤絺。

黄金燕佳客，柔指鸣哀丝。万事不芥蒂，羡公能自怡。
李伯华见过小饮二首 其二
郭祥正（宋代）

感君飞盖过云林，浊酒沽来取次斟。冠帻攲斜倾醉耳，水声松响洗尘心。
六幕山访南宋宫入斜 其三
文静玉（清代）

中官麦饭酹斜曛，萧寺残钟入暮云。颈饰丹青留钿轴，腕阑金翠涴苔纹。

花香吴寺还刘寺，草暗阎坟又贾坟。同是春山一抔土，胜他青冢葬明君。
三月十四日陪帅卿出游一首
刘克庄（宋代）

未出尧山云，既出云徐开。
君侯与天通，造化力可回。
驾言访岩与，群彦森然陪。
旗钺映川原，笳吹喧藁莱。
扫石坐夷旷，扪葛窥崔嵬。
訾洲久芜没，草树皆新培。
范张数君子，遗刻苍藓埋。
方羊不忍去，返照明千崖。
沙禽就栖宿，彩鹢犹泝洄。
眷焉宇宙间，此乐何常哉。
邺都会应刘，梁园命邹枚。
主公富贵人，襟抱尤雄猜。
当年篇翰存，往往邻俳谐。
英英大都督，羔雁招遗才。
云烟生妙笔，冰雪悬灵台。
况复是夕霁。素魄海上来。
一碧九万里，空洞无纖埃。
临风惜饮量，孤负黄金罍。
座中尽文豪，授简奚徘徊。
吾诗固拙速，聊为石生媒。
和于兴宗登越王楼诗
王铎(唐)（唐代）

谢朓题诗处，危楼压郡城。
雨馀江水碧，云断雪山明。
锦绣来仙境，风光入帝京。
恨无青玉案，何以报高情。
晚秋石门礼拜（一作礼佛）
阎防（唐代）

轻策临绝壁，招提谒金仙。舟车无由径，岩峤乃属天。

踯躅淹昃无，夷犹望新弦。石门变暝色，谷口生人烟。

阳雁叫平楚，秋风急寒川。驰晖苦代谢，浮脆惭贞坚。

永欲卧丘壑，息心依梵筵。誓将历劫愿，无以外物牵。
玉楼春 送宣差
唐桂芳（明代）

春风桃李河阳县。讼简苔纹生印篆。昼长帘捲隔溪山，吟就新诗花点砚。

三年政满真堪羡。一舸扁舟摇素练。柳梢莺转报乔迁，天上玉堂飞剡荐。
浣溪沙（嗣立置酒稽古，令予坐东）
郭应祥（宋代）

屈指中秋一日期。雨余云薄月来迟。冰轮犹自欠些儿。

世事孰非颠倒相，客居东位主人西。觞行莫惜醉如泥。
陪通守李丈出郊
喻良能（宋代）

出郭旌旗及晓晴，朔风凛凛水泠泠。
堵墙野老瞻泥轼，冠剑长泠拂屏星。
破腊梅花强半白，先春草色未多青。
经行肯为游观美，王事驰驱不敢宁。
四月望夜郡寮悉赴盛集羊荆华林伯寿伯安相继见过同登涌月阁待月成拙诗并呈常往来诸友
李光（宋代）

杖藜欲往叹涂穷，赖有林庐寓此翁。日暮凭栏看涌月，夜凉开牖濯清风。

浮沉直拟群鸥鹭，冷暖安能效燕鸿。独酌城南二三子，携棋挈榼笑言同。
新竹
杨万里（宋代）

东风弄巧补残山，一夜吹添玉数竿。
半脱锦衣犹半著，箨龙末信没春寒。
汴人舟行答张祜
杜牧（唐代）

千万长河共使船，听君诗句倍怆然。

春风野岸名花发，一道帆樯画柳烟。
过鹿角岔
邵岷（清代）

横空断壁疑削成，上有一罅通人行。左旋右折盘空曲，锋棱峨峨欲来触。

苍藤古木相结缠，白日不到阴崖前。征马哀鸣仆夫瘁，果然蜀道如登天。

忆昔摇鞭过剑阁，逸气飞腾小川岳。那知垂老瘴江游，万里羁魂销鹿角。
普照旃檀像旧物也方丈老人比以见还作诗谢之
刘迎（金朝）

我昔游京师，稽首礼瑞像。堂堂紫金身，示现大法藏。

装严七宝几，重叠九霞帐。光如百千日，晃耀不容望。

想初法王子，运力摄诸匠。瑰材发神秘，妙斲出智创。

风流蜀居士，翰墨老弥壮。雷霆大地底，音乐诸天上。

犹疑三十二，不具梵音相。不知一点真，正胜千语浪。

呜呼五因缘，语绮反成谤。我今独何幸，相见问无恙。

文殊本无二，何处觅真妄。庶修香火供，获脱烦恼障。

天龙想惊喜，诃卫日归向。巳觉海潮音，人天会方丈。
送刘无竞克逊司门赴召三首 其三
王迈（宋代）

更化仅如许，和戎觉又非。边陲风色恶，人物晓星稀。

国事迷当局，时贤赴急机。周嫠空愤切，不虑岁无衣。
洞仙歌·泗州中秋作
晁补之（宋代）

青烟幂处，碧海飞金镜。永夜闲阶卧桂影。露凉时、零乱多少寒螀，神京远，惟有蓝桥路近。
水晶帘不下，云母屏开，冷浸佳人淡脂粉。待都将许多明，付与金尊，投晓共、流霞倾尽。更携取、胡床上南楼，看玉做人间，素秋千顷。
抽添颂 其一
周无所住（宋代）

若问抽添法，纵擒怕觉迟。调停无损益，方始證无为。
茅塘马上
贺铸（宋代）

壮图忽忽负当年，回羡农儿过我贤。
水落陂塘秋日薄，仰眠牛背看青天。
寄鹤林辛上人
苏庄（宋代）

苦忆长廊清磬音，复怀赞公栴檀林。阳坡佳木鸟相唤，涧户晓行藤竹阴。

日晴山路笋橛晚，雨足野塘蒲稗深。短褐兀然聊戏剧，沧江鸥鹭本无心。
吴下人诗
佚名（明代）

仆夫不识路，踌躇路傍久。
寒风吹衣襟，落日照马首。
寄友
蒋主孝（明代）

欲掉酒船至，桐江望客星。梅花千树白，乳窦两峰青。

廊庙初垂念，山灵已勒铭。若将踪迹比，浑似水中蘋。
旅中闻笛
赵希彩（宋代）

清宵难独寐，谁把曲来讴。
曲里声声思，离人辗转愁。
游烂柯山
朱熹（宋代）

局上闲争战，人间任是非。
空叫禾樵客，烂柯不知归。
五月十六日夜南湖观月
张镃（宋代）

良宵观月岂无人，未必能看到四更。
山载塔灯金笔立，水摇亭槛玉帘横。
歌从菡萏香中起，酒向玻瓈盏内明。
谁信南湖当暑夜，葛衣风透觉寒生。
玉山观
谢谔（宋代）

微明灯火夜堂幽，听彻丝桐万虑休。
骨冷魂清眠不得，竹风萧瑟满庭秋。
集古 洛中
李俊民（金朝）

洛阳犹自有残春，水北原南草色新。

山酒一卮歌一曲，不能回避看花尘。
再送陈沅江
项安世（宋代）

三年食茆厌冰厅，一日栽桃绕带城。
水入洞庭天正阔，山连黔徼地偏清。
醉歌屈子醒时赋，琴和湘娥瑟外声。
若到江滨逢九肋，为言稀有是轻生。
赠辉书记二首
刘克庄（宋代）

棒喝机锋捷似飞，推敲事业费寻思。
师归定被丛林笑，腹里无禅却有诗。
偈颂一百二十三首
释崇岳（宋代）

有时堆堆坐禅，有时一向打哄。
年来行脚衲僧，都是个般病痛。
报君知，休打哄。
入门拚却个浑身，头头自有生蛇弄。
次九弟阻雪不得游云居
李彭（宋代）

忆女垂九龄，寻幽非旧常。两鬓忽如棘，歌声类蒙庄。

山色故无恙，老者须眉苍。载之著车后，谁言山路长。

每逢胜绝处，赋诗要难忘。大雪渺空旷，清境讵可望。

烛龙何时来，衔曜发晖光。长怀亦云极，烟渚闻鹙鸧。
晚泊
蔡幼学（宋代）

落日维舟处，沙头望眼平。
牛羊分陇下，灯火隔林明。
人散村墟静，溪寒风浪生。
渔翁醉眠稳，小艇任斜横。
走笔送杨正臣先辈还吴
强至（宋代）

客衣沾魏土，归马望吴云。
一纪困游宦，异乡愁送君。
骅骝行得路，鸿雁去成群。
何日江天酒，重论别后文。
鸡鸣寺在太学右余暇辄过了法禅堂
陈迪祥（明代）

古刹邻清署，僧閒官更閒。授经多暇日，杖策印禅关。

频索雨前茗，兼看湖外山。何当分半榻，高枕竹房间。
和人汰竹
李复（宋代）

与世论交独厌数，此君多冗岂无烦。
欲期虚静延清影，莫懒芟无去恶根。
渐见远山开晻霭，更无繁鸟乱黄昏。
直须放手留閒地，别待春雷见子孙。
故白岩禅师院
王鲁复（唐代）

能师还世名还在，空闭禅堂满院苔。

花树不随人寂寞，数枝犹自出墙来。
留别松山观察以皇恩只许住三年为韵 其二
余文仪（清代）

三山领十郡，公政惟春暄。愧予持布鼓，安敢拟雷门。

虑囚参末议，稍稍窥篱樊。左提复右挈，卵翼感殊恩。

正期侍颜色，朝命移朱幡。
虞美人（咏菊）
吕胜己（宋代）

疏风摆撼芙蓉沼。垅上梅英小。谁家姊妹去寻芳。粉面云鬟参杂、汉宫妆。

邯郸奏罢宫中乐。邂逅同杯酌。老来花酒制颓龄。为爱嫣然娇靥、斗盈盈。
元日登蓼云台率儿辈望拜蓼水先先茔
张萱（明代）

登台北望俨蒿焄，蓼水庐前紫气殷。妇子蘋蘩长假飨，宫墙俎豆互芳芬。

神峰含日开青嶂，铁岭惊霄冠白云。柏酒椒盘遥献岁，无疆降福自欣欣。
路逢徽州送牡丹入都
洪咨夔（宋代）

飞絮游丝弄霁华，出门芳草渺天涯。太平莫道全无象，脱绣鸣铃传送花。
寄和邢子屑孙肖之始春见寄 其一
王铚（宋代）

东风初到乱山头，无数残梅雨未收。何待伤春对晴景，暝云横尽古今愁。
旋师之什
陈元光（唐代）

雪尽青山昏，师旋赤眉至。皇天监有光，边帅却非义。

六月张貔貅，万弓发羊豕。海岳皆效灵，苗民悉循纪。

卷舒如祥云，进止若时雨。薄暮天为阴，衔枚肃我旅。

一火空巢窝，群凶相籍死。《采芑》歌言旋，记此非黩武。
寄题济源令杨君兰轩
释道潜（宋代）

昔人慕猗兰，佩服比脩洁。往往卒岁间，山中行采掇。

吁哉昔人去已久，此花憔悴今谁折。济源长官真好古，王屋天坛驰远步。

阳崖月窟得芳丛，满握归来誇所遇。净扫幽轩植藓墀，紫茎绿叶弄奇姿。

疏帘风软日华薄，芳馥满怀君自知。
绝句送巨山
刘子翚（宋代）

二年寄迹闽山寺，一笑翻然向浙江。
明月不知君已去，夜深还照读书窗。
周自庵师七十生辰，献诗四首，次陶心云韵 其一
缪祐孙（清代）

尚述兰台令史班，功跻大漠勒铭还。书徵楚体应称浦，诗识齐嶩亦号山。

馆阁风流前辈盛，林泉著作此身閒。服膺汉圣非今始，傥许财成等铸颜。
始安道中始安今广西平乐府 其一
屈士燝（明代）

登山临水意何穷，度索临橦径复通。绝磴烟炊茅屋里，晓舂人语石崖中。

听歌渐觉邮亭近，问俗翻疑邑里同。归去正当春欲暮，清溪一路木棉红。
寄赠胡先生
王安石（宋代）

先生天下豪杰魁，胸臆广博天所开。
文章事业望孔孟，不复睥睨蔡与崔。
十年留滞东南州，饱足藜藿安蒿莱。
独鸣道德惊此民，民之闻者源源来。
高冠大带满门下，奋如百蛰乘春雷。
恶人沮服善者起，昔时蹻跖今骞回。
先生不试乃能尔，诚令得志如何哉。
吾愿圣帝营太平，补葺廊庙枝倾颓。
披旒发纩广耳目，照彻山谷多遗材。
先收先生作梁柱，以次构架桷与榱。
群臣面向帝深拱，仰戴堂陛方崔嵬。
次韵杨廷秀待制瑞香花
周必大（宋代）

灞桥忍冻两眉攒，汉殿含香别一般。粉面固宜垂紫袖，锦裳何必著中禅。

禁庭侍史令同宿，宫帽花枝故自栾。咀嚼新诗怀旧直，刺贪宁不愧何檀。
游法华寺
李邕（唐代）

山势转深看更好，岭霞溪雾没楼台。异时花向阴崖发，远处泉从青壁来。

世界自知千古促，贤愚悉被四时催。须知此地堪终老，七窍终成一片灰。
张云南遗马金囊
徐渭（明代）

百颗缄题秋暑清，遥闻摘向最西营。张骞本带葡萄入，马援难抛薏苡行。

万里锦苞辞晓露，一泓寒舌搅春饧。年来不为临邛病，无奈羁愁渴易生。
七年元日对酒五首 其二
白居易（唐代）

众老忧添岁，余衰喜入春。年开第七秩，屈指几多人。
送县宰王希之阙下
魏野（宋代）

到任预忧替，替归贫类初。
离情似芳草，远道逐征车。
遗爱偏留记，行装祇担书。
将来好官职，愿载此间除。
重送处州斯远三首
赵蕃（宋代）

登临长病独成吟，连壁相依照映深。
寄谢青山无偃蹇，好听绝唱乱清音。
表兄知府郎中张公挽诗三首 其三
周麟之（宋代）

自是吾宗出，金兰臭味同。彯缨联北阙，抱椠踵南宫。

去国邮书密，还乡巷辙通。讵知生死隔，回首一弹中。
丙申至前五日复坐南窗忆去年诗又成两章 其一
张栻（宋代）

依然红日照窗楣，还是去年消息时。妙理不须寻辙迹，只于生处验新知。
寒夜怀罗岐
李英（清代）

客舍清寒处，悠悠动所思。故人经岁别，尺牍隔年期。

杯酒谁同醉，梅花独赋诗。寥天鸿雁尽，霜月夜眠迟。
句 其五
葛胜仲（宋代）

身尝静退缘知足，心不倾邪畏好还。
和蔡待制放蝉一首
程俱（宋代）

放歌北亭渔，千古有生气。当时及物心，岂在坳堂内。

如公有远度，寄此枝上嘒。定知肤寸云，四海不难至。

应怜风露腹，不受尘土蔽。宁嫌壤中丸，聊复一引臂。

初如飞鸟扬，下逐游鳞戏。终然跐清波，振翼出荷芰。

斯须曳馀响，决起望阴邃。临风赠良规，毋以利昏智。

禽鱼逐甘香，鼎俎芼姜桂。请观垂天鹏，纤缴安可冀。
满江红·把酒西风
洪咨夔（宋代）

把酒西风，浑莫问、主宾谁恶。千古事、几□遇合，几人流落。肝胆轮囷溟渤小，精神浩荡蓬莱薄。望拒霜、红处是东山，长如昨。苍苔迹，何曾削。黄叶梦，何难觉。等春云出岫，秋波归壑。老子婆娑风度远，佳人缥缈腰肢约。况登高、节过又登高，须多酌。
店绐叹
方回（元代）

均为横目民，贤否天壤异。
苟怀长者心，必徇君子义。
道途分两岐，书木立标识。
行人免颠迷，岂不亦一惠。
大泽陷项王，亡楚固天意。
奈何效田父，动以绐为智。
军旅比骚动，所至迟迁避。
有屋空无人，有人门亦闭。
隔篱缪云云，前有佳店肆。
荒榛狼虎间，日暮竟无诣。
嘻其孰使然，险薄乃至是。
试尝评往册，匪敢立怪议。
友或失之初，绝交宜早计。
临危乃卖之，吾终罪郦寄。
呜呼今之人，此辈殆满世。
酬黄推官
刘攽（宋代）

既将鱼目换骊珠，富润囊箱足贾馀。顾我能知天下马，呼儿藏作箧中书。

老羞流辈为千诺，狂守初心付两如。相助飞鸣竟何力，祇宜空手讲玄虚。
永遇乐
王仲甫（宋代）

风折新英，雨肥繁实，又还如豆。玉核初成，红腮尚浅，齿软酸透。粉墙低亚，佳人惊见，不管露沾襟袖。一枝钗子未插，应把手挼频嗅。

相思病酒，只因思此，免使文君眉皱。入鼎调羹，攀林止渴，功业还依旧。看看飞燕，衔将春去，又将欲、黄昏时候。争如向、金盘满捧，共君王对酒。
落花 其二
彭世潮（明代）

槛外西风一夜侵，飘飘那忍更相寻。感逢绝处诗谁胜，愁到浓时酒自斟。

莺逐断烟啼北郭，蝶拖残月过东林。因君检点兴亡事，不觉踌躇费朗吟。
偈颂一百三十六首 其六十九
释惟一（宋代）

德山推倒，云门打杀。黄檗烧香，殷人以柏。
题帷幄元勋册八首 其三 朝鲜复境
胡应麟（明代）

飞骑纷纭易水傍，羽书题处笔如杠。月支故主仍修贡，日本残兵尽乞降。

鼙鼓渔阳空大碛，戈船鸭绿静长江。经纶黄阁真谁并，一代凌烟照画𣄢。
春日再游岳麓
黄道让（清代）

麓山泉水在山清，海岳归来许濯缨。古寺重寻留墨处，老僧犹濯诵诗声。

青云过眼如春梦，旧雨联床望再生。除却凌烟诸叟外，登科一一是闲名。
酬浙东李侍郎越州春晚即事长句
刘禹锡（唐代）

越中蔼蔼繁华地，秦望峰前禹穴西。湖草初生边雁去，

山花半穴杜鹃啼。青油昼卷临高阁，红旆晴翻绕古堤。

明日汉庭征旧德，老人争出若耶溪。
启至大寨闻擒鬼章捷书上奏喜而为诗
王纯臣（宋代）

黄城匹马捷音来，且喜洮东破虏回。
纵使淮西功第一，未闻生缚七渠魁。
宫词
王珪（宋代）

露井银床冻不收，深宫花暗晓莺愁。
残红满地无人扫，一半随风落御沟。
夏养真父挽词
张嵲（宋代）

四十青春鬓未皤，翻如槁谢叶徉柯。
亲闱有彩今难戏，客馆无鱼尚有歌。
遗爱偏存梅渚畔，新茔空占阖山阿。
素车不得亲觞酹，别望含悲独奈何。
乌夜啼·水漫汀洲新绿
佚名（宋代）

水漫汀洲新绿，云开崦嶂微青。残红不见成阴後，鶗鴂寂无声。残傲坡诗一梦，风流杜牧三生。西湖依旧人中意，来去竟难凭。
题伍彬屋壁
廖融（唐代）

圆塘绿水平，鱼跃紫莼生。要路贫无力，深村老退耕。

犊随原草远，蛙傍堑篱鸣。拨棹茶川去，初逢谷雨晴。
题田道者院
修睦（五代）

入门空寂寂，真个出家儿。有行鬼不见，无心人谓痴。

古岩寒柏对，流水落花随。欲别一何懒，相从所恨迟。
次韵次卿约寻梅二绝 其二
周紫芝（宋代）

想得瑶林玉树春，高标元自出风尘。殷勤欲共梅花笑，却恐梅花解笑人。
台南盐政归台道督办而积弊甚深皆由委员少廉洁者殊可慨也
唐赞衮（清代）

牢盆习以疲，国课日以竭。况有儇薄徒，罔利穷杪忽。

鼠窃术诡憸，狼吞贿乾没。流极将何穷，黯思竖毛发。
题雪舟云心二友吟卷
胡仲参（宋代）

君诗何所似，绝似晚唐诗。
写出春云状，融成白雪词。
百篇多态度，二妙一襟期。
与我为三友，他年题品谁。
恭进度宗皇帝挽词
马廷鸾（宋代）

道远年何驶，民肥身独癯。
宝龟传圣子，玉几导宸谟。
百世尊王度，千秋拱帝图。
孤臣斩舜辅，悉绝望苍梧。
八月二十四日同审知登塔山用审知前载九日留
赵蕃（宋代）

出门生憎触风埃，故邀幽人山中来。
小休危亭带曲折，未尽高塔当崔嵬。
目营所到岂有极，脚力尚壮不拟回。
旧游久阔空信耳，高处一上何佳哉。
是山百年定谁主，一丘新壤手所开。
渊明自祭岂非达，杜牧作志夫何哀。
如君风流固旷绝，与我论交忘岁月。
异时访我入此山，扣牛共唱生生别。
送颜主簿之怀安
释善珍（宋代）

古廨大江边，多闲少俸钱。
凤栖仇览棘，虹贯米家船。
心静佛三昧，时来官九迁。
外台兼督府，幕下正须贤。
和吕秘丞
黄庭坚（宋代）

北海樽中忘日月，南山雾里晦文章。
清朝不上九卿列，白发归来三径荒。
车辙马蹄疏市井，花光竹影照门墙。
人间荣辱无来路，万顷风烟一草堂。
送汝得师住静龙爪岩
成鹫（清代）

峰前峰后一家春，暂得移居事事新。水石平分凭地主，云霞多散与山邻。

篅瓢小结宽容膝，曲录閒眠稳称身。他日寻师过龙尾，半天招手是何人。
送郭秀才制举下第南游
钱起（唐代）

失志思浪迹，知君晦近名。出关尘渐远，过郢兴弥清。

山尽溪初广，人闲舟自行。探幽无旅思，莫畏楚猿鸣。
详定试卷二首
王安石（宋代）

童子常夸作赋工，暮年羞悔有杨雄。
当时赐帛倡优等，今日论杨将相中。
细甚客卿因笔墨，卑於尔雅注鱼虫。
汉家故事真当改，新咏知君胜弱翁。
连雨坐湖庄
曹彦约（宋代）

泥泞政如许，出门安所之。
龙公无倦日，老子有闲时。
适意家常酒，忘怀独自棋。
困来饶一睡，百虑本何思。
寒夜寄友
何基（宋代）

月色窥人冷，梅花何处香。遥思栖隐客，高啸白云乡。
水龙吟 其五
杨无咎（宋代）

夜来六出飞花，又催寂寞袁门闭。幽斋无寐，寒欺衾布，明吞窗纸。

起步闲庭，月华交映，长空如水。便乘风欲去，凌云直上，青冥际、骑箕尾。

谁信团成和气。在贤侯、笑谈声里。咸惊句琢琼瑰，端是锦缠肠胃。

宿麦连云，遗蝗入地，田家知未。更明年看取，东阡北陌，黄云万里。
大热
张嵲（宋代）

怫郁厌烦暑，稍欣夕气清。
彷徨不能寐，解带临前庭。
长林激远飚，余凉入疏棂。
白露被百草，河汉上纵横。
山气自高爽，久谐肥遯情。
羲和当此岁，振职在朱明。
金石亦为焦，况乃柔脆形。
阴泉变汤液，久颖成枯茎。
念彼市朝士，复嗟田亩氓。
徙倚待明月，徘徊步列星。
炎蒸岂不苦，复畏秋风生。
寄人
胡楚（宋代）

不见当时丁令威，年来处处是相思。若将此恨同芳草，却恐青青有尽时。
赠善世求禅人归省
古春兰公（明代）

家在浙阳河，扁舟载月多。
天空山接野，木落水生波。
云物催归兴，乾坤发浩歌。
少年才力俊，亦足慰蹉跎。
寄权巽中
释德洪（宋代）

摩云标格久去眼，传得诗词锦段新。雪玉在躬秋满鬓，风雷为段语惊人。

留连南浦西山雨，弃掷炉峰绣谷春。何日诗肩拥寒帔，对床听我说京尘。
至黄厓再登文殊塔观瀑
袁枚（清代）

黄厓天上生，对面作浪起。我头不敢仰，诚恐浪压己。

岂知下望深，青天反作底。山外有山立，山内有山倚。

颇类人衣裳，幅幅有表里。忽然暴雨来，人天一齐洗。

避登千寻塔，正对一条水。瀑布从高看，匹练更长矣。

始知开先寺，相离咫尺耳。只为绝巘遮，纡行十余里。
山坡羊·骊山怀古
张养浩（元代）

骊山四顾，阿房一炬，当时奢侈今何处？只见草萧疏，水萦纡。
至今遗恨迷烟树。列国周齐秦汉楚。赢，都变做了土；输，都变做了土。
华阳杂咏八首 其八 步虚台
胡应麟（明代）

缥缈天都十二楼，银河遥望不胜愁。何因醉逐飞琼语，谪向人间五百秋。
寄道林寺诸友
齐己（唐代）

吟兴终依异境长，旧游时入静思量。江声里过东西寺，

树影中行上下方。春色湿僧巾屦腻，松花沾鹤骨毛香。

老来何计重归去，千里重湖浪渺茫。
十月七日早起
方回（元代）

己亥十月六，早为立冬日。
是日晴颇暄，虚叟偶饮客。
醉卧二更醒，起视天宇黑。
三更至四更，大风一何急。
吼哮甚江潮，十屋九仆壁。
五更再倚楼，云扫众星出。
我楼正向东，北斗挂东北。
其杓渐指南，正东起太白。
日躔氐近房，红气卜晴色。
万马渐次动，钟鸣戍鼜。
今年未有霜，贫民或絺绤。
忽念十日前，散雪已坌集。
痢疟死者夥，咎徵复不一。
所喜浙田登，百姓不忧食。
病中杂兴
高登（宋代）

不羡云霄欲网罗，百年人物总相磨。
死如归耳生如寄，造物从今奈我何。
金缕词 送上官子东之昆山州幕官
张翥（元代）

烟草长洲苑。渺姑苏、旧游麋鹿，岁华云晚。多少吴宫花月恨，春去春来不管。

只付与、行人凄断。君去风流宾幕里，把今情、古意供裁剪。

珠唾湿，玉烟暖。

相逢尽看金杯满。信人生、好怀有几，梦长缘短。白发峥嵘三千丈，底用云揉雨染。

且斗取、尊前强健。为问浮槎还到否，便乘之、直上三山远。

看瀛岛，水清浅。